  Майя Бывальцева Удмуртия политика репрессиос улэ шедемъёслы Москваын «Кайгырон борддор» синпелет пуктон понна изъёс келяз. Кызьы веразы иворъёсъя «Удмуртия» агентстволэн корреспондентэзлы элькун тӧролэн но кивалтэтлэн администрациязы, синпелетэз кылдытон понна кӧня ке изъёс келямын вал, скульптор бырйыны мед быгатоз. Ӵектосэз кылдытӥсь нырысь ик малпа вал синпелетэз лэсьтонэ кунлэн пӧртэм сэрегъёсысьтыз инкуазь изъёсты кутыны: трос адямиосты ыбылэм интыосысь, азьвыл лагерьёслэн интывылысьтызы, улосвылъёсысь, кытысь калыкез мукет интыосы кужмысь келязы вал. Но берлогес соин гинэ ӧвӧл дугдоно шуыса малпазы. «Мемориал Москваын пуктӥське. Монумент азьысь интывылэз выжъян понна инкуазь изъёсты вань улосвылъёсысь куризы. Со пусйымон, угось политика репрессиос кунысьтымы вань улосвылъёсты но элькунъёсты йӧттӥзы», — веразы администрациын. Академик Сахаров проспект но Садово-Спасской урам воже пуктэм «Кайгырон борддор» синпелетэз 30-тӥ коньывуонэ, Политика репрессиос улэ шедемъёсты буре ваён нуналэ усьтозы. Сое тодмо скульптор, Россиысь калык суредась Георгий Франгулян кылдытӥз, со мемориалэз кылдытонъя вожвылъяськонын вормиз. Политика репрессиос улэ шедемъёслы Москваын синпелет пуктон сярысь пуктэтэз 2015-тӥ арын юнматӥз Россилэн азьмуртэз Владимир Путин. Мемориал кунлэн но калыклэн коньдонэнызы пуктӥське. Тегъёс: Мерлык Москва Удмуртия Россия буреваён  